INDHOLDSFORTEGNELSE

1. Indledning 3

2. Projektstatus 3

2.1. Oversigt over fremskridt i rapporteringsperioden 3

2.2. Teknisk ramme for projektets færdiggørelse 4

2.3. Forberedelse af den anden etapemålstest 4

2.4. Forberedelser til den omfattende test 5

2.5. Forberedelse af migrationen 5

2.6. SIS II-nettet 7

2.7. Operationel forvaltning 7

2.8. Sikkerhed 7

3. Forvaltning 8

3.1. Finansielle følger 8

3.2. Projektforvaltning 9

3.2.1. Det globale programstyringsråd (GPMB) 9

3.2.2. SISVIS-udvalget (SIS II) 9

3.2.3. National planlægning og koordinering 10

3.2.4. Rådet 10

3.2.5. Europa-Parlamentet 10

4. Prioriteringer i den næste rapporteringsperiode 11

5. Konklusioner 11

1. Indledning

I denne statusrapport beskrives det arbejde, der er gennemført i første halvår af 2011 vedrørende udviklingen af anden generation af Schengeninformationssystemet (SIS II) og forberedelserne til overgang fra SIS 1+ til SIS II. Den fremlægges for Rådet og Europa-Parlamentet i overensstemmelse med artikel 18 i Rådets forordning (EF) nr. 1104/2008 og Rådets afgørelse 2008/839/RIA om overgang fra Schengeninformationssystemet (SIS 1+) til anden generation af Schengeninformationssystemet (SIS II).

2. Projektstatus

2.1. Oversigt over fremskridt i rapporteringsperioden

Rådet (retlige og indre anliggender) noterede sig på sit møde i oktober 2010 den nye overordnede tidsplan for SIS II og opfordrede alle interessenter til at udnytte denne nye udvikling og træffe de nødvendige foranstaltninger for at gennemføre projektet.

Siden vedtagelsen af Rådets konklusioner i oktober 2010 har alle interessenter gjort deres yderste for at levere deres respektive dele af SIS II. Den tekniske udvikling af det opdaterede centrale SIS II er på sporet med omfattende testningsaktiviteter for både det centrale system og medlemsstaterne. Alle potentielle spørgsmål drøftes med interessenter, således at risici kan behandles og afhjælpes på et tidligt tidspunkt.

Aftalen fra slutningen af 2010 om de endelige tekniske specifikationer for samspillet mellem det centrale system og de nationale systemer var en forudsætning for at få afsluttet den tekniske udvikling af projektet. Derefter fulgte processen med at få godkendt specifikationerne, og denne blev afsluttet og lukket. Kontrakten med den vigtigste udviklingskontrahent, herunder de endeligt vedtagne opdaterede krav til SIS II, blev underskrevet den 29. november 2010.

Medlemsstaterne understregede tidligt to risici i denne rapporteringsperiode: a) adgangen til et SIS 1+-testmiljø og b) medlemsstaternes parathed til at deltage i de "udvidede overensstemmelsestestkampagner" (CTE). En tidlig konstatering af disse problemer førte til en fælles indsats for at minimere disse to risici.

Efter en udviklingsfase, hvor både det centrale system og de nationale systemer blev opgraderet til de nye specifikationer, fortsatte interessenterne med testningsaktiviteter:

- På centralt plan blev "afleveringsprøvningen på fabrikken" (Factory Acceptance Test) af det opgraderede system gennemført med succes.

- På nationalt plan blev første række af CTE, hvor man kontrollerer sammenhængen mellem det centrale system og de nationale systemer, iværksat i april.

Den videre udvikling af projektet forløber fortsat gnidningsfrit i en positiv og konstruktiv atmosfære.

2.2. Teknisk ramme for projektets færdiggørelse

Yderligere hardware til ibrugtagning

Al yderligere hardware til backupcentralenheden i Østrig blev leveret efter planen. Den resterende hardware til den centrale enhed blev leveret i Strasbourg den 25. januar 2011, idet hovedparten af den nye hardware var blevet leveret i Strasbourg den 17. december 2010.

Udvikling af de nationale SIS II-systemer

Den 22. december 2010 sendte Kommissionen et brev til medlemsstaterne, hvor den bekræftede den endelige, stabile status for dokumentet om grænsefladekontrol (Interface Control Document, ICD), version 3.0. Denne version er det referencedokument, som både det centrale system og de nationale systemer skal tilpasses. Medlemsstaterne blev opfordret til at træffe de nødvendige foranstaltninger med hensyn til national udvikling og testplanlægning for SIS II for at være parat til de første formelle test med det centrale system, der begyndte i maj 2011.

Test

En workshop om testning, hvor man især drøftede testplanen og teststrategien, fandt sted den 11.-12. januar 2011. Den rådgivende testgruppe (TAG) drøftede og afklarede den 25. januar 2011 de sidste uafklarede bemærkninger fra medlemsstaterne om forslaget til SIS II-teststrategi. Derfor kunne Kommissionen den 23. februar 2011 fremlægge forslaget til SIS II-testplanen og SIS II-teststrategien til godkendelse på mødet i SISVIS-udvalget, som afgav en positiv udtalelse.

For CTE-kampagnen betyder adgangen til otte testmiljøer, at medlemsstaterne kan teste i fire grupper, idet hver gruppe består af højst otte medlemsstater. I begyndelsen af testperioden var der visse problemer med at få fordelt medlemsstaterne ligeligt i grupperne.

I overensstemmelse med den overordnede tidsplan blev de første uformelle elementer i CTE følgelig iværksat for gruppe 1 den 12. april 2011, mens de formelle elementer startede den 23. juni 2011. Disse CTE-test gør det muligt for medlemsstaterne at påvise, at deres opdaterede nationale systemer overholder ICD 3.0. De resterende tre grupper gennemfører fortløbende test indtil udgangen af 2011.

Hvis medlemsstaterne ikke kan afslutte disse test efter planen, er der risiko for, at det kommer til at påvirke projektets overordnede tidsplan som meddelt af Rådet på mødet i oktober 2010. Kommissionen er imidlertid bekendt med denne udfordring og har navnlig lært af den første gruppes erfaringer, hvorfor den har samarbejdet tæt med SIS II-taskforcen for at sikre størst mulig fleksibilitet i brugen af ledige porte for at tage højde for ændringer med kort varsel i medlemsstaternes testkapacitet.

2.3. Forberedelse af den anden etapemålstest

Medlemmerne af det globale programstyringsråd (GPMB) og Kommissionen indledte forberedelserne til den anden etapemålstest. Dette vil i sidste instans kræve, at der udarbejdes et dokument med krav, som skal være grundlaget for beskrivelsen af udformningen af den anden etapemålstest i løbet af den næste rapporteringsperiode.

2.4. Forberedelser til den omfattende test

Den 8. februar 2011 blev der afholdt et møde mellem medlemmer af GPMB og den tekniske rådgiver for Rådets arbejdsgruppe om Schengenanliggender (SIS-TECH) i Strasbourg. Hovedemnet var aktiviteter i relation til den omfattende test som omhandlet i retsakterne om migrationen[1]. Mødet mundede ud i afklaring, enighed, potentielle løsninger på vigtige områder, aktioner og tidsplaner vedrørende en lang række aktiviteter.

2.5. Forberedelse af migrationen

Testning af konverteren

For at sikre en vellykket migration fra SIS 1+ til SIS II vil der blive installeret en midlertidig migrationsarkitektur. Den vil omfatte en konverter beregnet til at konvertere data i to retninger mellem det nuværende C.SIS og det centrale SIS II og holde begge systemer synkroniseret i det tidsrum, der kræves for at medlemsstaterne kan flytte fra det ene system til det andet[2].

En så central komponent i migrationsarkitekturen kræver omfattende testning. Dette kræver et SIS 1+-testmiljø. Man havde forventet at bruge et eksisterende testmiljø af C.SIS. Ved udgangen af 2010 meddelte Frankrig imidlertid Kommissionen, at det miljø, man havde planlagt at anvende til disse test, ikke længere ville være til rådighed, fordi det skulle bruges til opdateringen af SIS 1+, som var kommet bagud.

Spørgsmålet om adgang til SIS 1+-testmiljøet blev betegnet som en kritisk risiko for den overordnede tidsplan for SIS II. For at afbøde virkningerne af dette drøftede Kommissionen og de franske myndigheder pragmatiske og operationelle løsningsmodeller, der omfattede identifikation af tilgængelige porte i det eksisterende miljø for at bruge dette til testning af SIS II i disse perioder. På grund af testningens intensitet og varighed stod det dog klart, at et specifikt miljø var den eneste realistiske mulighed.

Kommissionen arbejdede med hjælp fra GPMB på at finde en nødløsning. Konklusionen på denne analyse var, at der ikke fandtes nogen anden brugbar løsning end at købe et nyt SIS 1+-testmiljø (af den nuværende leverandør af SIS 1+). Det var nødvendigt med et tæt samarbejde med Frankrig, da de franske teknikere havde de bedste forudsætninger for at fastlægge de specifikke krav til det nødvendige udstyr og sikre, at dette nye testmiljø fuldt ud kan tilpasses driften af SIS 1+, hvis sidstnævnte udvikler sig.

Denne nødløsning vil nødvendigvis have følger for både budgettet og tidsplanen.

- Med hensyn til tidsplanen kræver etablering af et sådant miljø 19 uger. Dette tidsrum blev indpasset i den overordnede tidsplan ved, at aktiviteterne blev gennemført samtidig med eksisterende projektopgaver. Den temmelig lange frist skyldtes, at eneleverandøren prioriterede at opgradere SIS 1+ og ikke ville etablere et særskilt team til SIS II-projektet.

- Med hensyn til budgettet vil det nye testmiljø komme til at koste ca. 3 mio. EUR, som skal betales over EU's budget. Denne pris omfatter ikke løbende udgifter til brug af systemet.

I håndteringen af denne risiko havde Kommissionen to målsætninger: at undgå enhver negativ indvirkning på den overordnede tidsplan for SIS II og at undgå afbrydelser i Frankrigs arbejde med at opgradere SIS 1+. Begge målsætninger blev opfyldt, og risikoen afhjulpet. Beslutningen om at tildele kontrakten om levering af SIS 1+-miljøet til leverandøren blev offentliggjort den 11. juni 2011. Procedurerne for offentlige indkøb blev afsluttet, og risikoen løbende overvåget.

Et grundlæggende aspekt skal dog fremhæves. Selv om indvirkningen på den overordnede tidsplan blev afbødet, må det ikke glemmes, at løsningen med at købe et nyt testmiljø nødvendigvis får budgetmæssige følger for de centrale udviklingsaktiviteter, idet dette beløb ikke kunne forudses, da Kommissionen informerede Rådet om både det samlede budget og den overordnede tidsplan i oktober 2010.

Planlægning af migrationen

Kommissionen har arbejdet tæt sammen med hovedkontrahenten for udvikling af systemet og medlemsstaternes eksperter om at få fastlagt den detaljerede plan for migrationen fra SIS 1+ til SIS II.

Den 23. februar 2011 afgav SISVIS-udvalget en positiv udtalelse om tre vigtige dokumenter, der baner vej for migrationsaktiviteterne, nemlig migrationsplanen for SIS II, teststrategien og testplanen.

Med hensyn til migrationsplanen opfylder den medlemsstaternes eksperters tekniske behov, fordi den afspejler deres foretrukne tekniske tilgang. Da en sådan tilgang imidlertid ikke er helt i tråd med retsinstrumenterne for migration, agter Kommissionen i begyndelsen af 2012 at stille forslag til ændring af den juridiske ramme for at sikre overensstemmelse mellem de juridiske bestemmelser og den tekniske tilgang.

For at sikre en problemfri migrationsproces bør der fokuseres på spørgsmålet om datakvalitet. Kun data, der opfylder kvalitetskravene under SIS 1+, kan migreres til SIS II. Data, der ikke opfylder kvalitetskravene under SIS 1+, skal "vaskes" før skiftet til SIS II, da de ikke kan overføres i et format, der ikke overholder kravene. Teknisk betyder dette, at disse data enten skal bringes op på et niveau, så de opfylder standarden, eller slettes. Det polske formandskab har gjort vask af data til en prioritering for anden halvdel af 2011.

På møder i arbejdsgruppen har medlemsstaterne rejst spørgsmålet om migration af Sirene. Dette er ændringen fra medlemsstaternes eksisterende SIS 1+ Sirene-kontorsystemer til deres nye SIS II Sirene-systemer Det er bestemt i retsinstrumenterne for migration, at de medlemsstater, der deltager i SIS 1+, foretager Sirenefunktionstestningen[3]. Kommissionen erkender vigtigheden af dette arbejde, som gennemføres inden for rammerne af Rådet, og dets betydning for projektets generelle succes.

Kommissionen støttede det ungarske formandskabs forslag om at analysere disse aspekter for at kortlægge de behov, der skal dækkes, og for at undersøge den juridiske situation. Kommissionen stiller det centrale SIS II og dets kommunikationsinfrastruktur til rådighed under gennemførelsen af testningen af de supplerende oplysninger[4].

2.6. SIS II-nettet

SIS II-projektet omfatter etablering af et wide area-netværk, som skal opfylde kravet om tilgængelighed, sikkerhed, geografisk dækning og serviceniveau, således at de nationale systemer og det centrale system kan kommunikere sammen.

Basisretsinstrumenterne for SIS II beskriver kommunikationsinfrastrukturen for SIS II-data og dataudvekslingen mellem Sirene-kontorer[5]. I rapporteringsperioden bekræftede medlemsstaterne over for Kommissionen de tekniske specifikationer for SIS II Sirene-mail relay-infrastrukturen, der er nødvendig for at sikre korrekt routing og levering af data, der udveksles mellem kontorerne. Kommissionen indledte efterfølgende procedurerne for offentlige indkøb.

2.7. Operationel forvaltning

Efter fælles erklæringer fra Rådet og Europa-Parlamentet i forbindelse med vedtagelsen af retsinstrumenterne for SIS II og VIS i juni 2009 foreslog Kommissionen at oprette et agentur til operationel forvaltning af store it-systemer inden for området frihed, sikkerhed og retfærdighed, Forordningen om oprettelse af agenturet blev vedtaget den 26. oktober 2011. Agenturet overtager ansvaret for den operationelle forvaltning af systemerne den 1. december 2012.

Agenturets hovedopgave bliver at udføre opgaver vedrørende den operationelle forvaltning af SIS II (efter idrifttagning), VIS og EURODAC. Fremover kan agenturet også få tillagt ansvaret for andre store it-systemer, hvis dette bestemmes i relevante retsinstrumenter.

2.8. Sikkerhed

Den 17.-18. januar 2011 blev der afholdt en workshop i Bratislava om netværkssikkerhed. Deltagerne drøftede bekymringer vedrørende muligheden for adgang til SIS II-data for sTESTA-netværkets serviceorganisation (SOC - Security Operating Centre, der drives af HP/Orange Business Services). Konklusionen fra workshoppen og Kommissionens forslag på SISVIS-udvalgets møde den 26. januar 2011 har fået Kommissionen til at iværksætte en undersøgelse af gennemførelsen af et krypteringslag oven i SIS II's netværkslag Medlemsstaterne blev opfordret til at fremlægge bemærkninger til undersøgelsens kommissorium, og Kommissionen modtog flere nyttige forslag.

Resultatet af undersøgelsen af yderligere netværkssikkerhed for SIS II blev fremlagt for SISVIS-udvalget den 25. maj 2011, nemlig en teknisk løsning, som overholder alle krav. Næste skridt bliver en pilotundersøgelse, der kræver deltagelse af tre frivillige medlemsstater. Tyskland og Østrig har allerede meldt sig som deltagere.

3. Forvaltning

3.1. Finansielle følger

Ved udgangen af rapporteringsperioden beløb Kommissionens samlede budgetmæssige forpligtelser til SIS II-projektet siden 2002 sig til 135 146 000 EUR. De tilsvarende kontrakter omfatter feasibility­undersøgelser, udviklingen af selve det centrale SIS II-system, support og kvalitetssikring, SIS II-netværket, forberedelse af driftsforvaltningen i Strasbourg, sikkerhed, biometriske forberedelser, kommunikation og udgifter til eksperters tjenesterejser.

Ud af dette beløb var der fra 2002 til udgangen af juni 2011 udbetalt 72 661 169 EUR. De største udgiftsposter var udvikling (34 867 228 EUR), netværket (21 520 620 EUR), support og kvalitetssikring (8 592 178 EUR) og forberedelse af driftsforvaltningen i Strasbourg (6 236 058 EUR).

Budgetgennemførelse |

Fra 2002 til juni 2011 | Fra januar til juni 2011 |

(EUR) | Forpligtelser | Betalinger | Forpligtelser | Betalinger |

Udvikling | 80 458 863 | 34 867 228 | 81 407 | 1 431 933 |

Support og kvalitetssikring | 11 068 521 | 8 592 178 | 1 081 180 | 467 791 |

Netværk | 32 375 954 | 21 520 620 | 0 | 1 149 233 |

Forberedelse af driftsforvaltningen | 7 675 715 | 6 236 058 | 207 500 | 1 398 107 |

Sikkerhed | 1 354 283 | 217 712 | 479 568 | 0 |

Undersøgelser/konsulentbistand | 961 131 | 942 261 | 20 650 | 20 650 |

Informationskampagne | 33 373 | 33 373 | 0 | 0 |

Udgifter til eksperters tjenesterejser | 1 203 286 | 236 866 | 0 | 40 745 |

Andet | 14 874 | 14 874 | 0 | 0 |

I ALT: | 135 146 000 | 72 661 169 | 1 870 304 | 4 508 459 |

Ved afslutningen af budgetproceduren for 2011 blev en tredjedel af forpligtelses- og betalingsbevillingerne til SIS II i EU's budget henført til reserverne. Dette beløb sig til 10 mio. EUR i forpligtelsesbevillinger og 6 642 473 EUR i betalingsbevillinger. Frigørelsen af disse midler var betinget af, at Kommissionen afgav detaljerede oplysninger til budgetmyndigheden om tidsplanen for SIS II, herunder nødvendige tekniske skridt, omkostninger, ansvar for hvert skridt og fuld adgang til kontrakten med udbyderen af udviklingen af SIS II-systemet.

Ud over de oplysninger, der tilgik Europa-Parlamentet ved udgangen af den seneste rapporteringsperiode, blev yderligere skriftlige oplysninger sendt i januar, maj og juni 2011, og der blev afholdt tekniske briefinger med medlemmer af Europa-Parlamentet den 12. januar 2011 og den 31. maj 2011 for at besvare specifikke spørgsmål og gøre status over projektet. Budgetudvalget besluttede på sit møde den 14. juni 2011 at frigøre midlerne.

I lyset af den stigende bekymring over behovet for flere midler til den nationale udvikling af SIS II, som kom til udtryk ved udgangen af 2010, fulgte Kommissionen op på resultaterne af et spørgeskema, som blev sendt til medlemsstaterne ved udgangen af 2010 for at afdække deres respektive nationale behov og så vidt muligt opfylde disse inden for rammerne af de eksisterende tildelinger til Fonden for de Ydre Grænser. Der pågår nu drøftelser om mulighederne for at tilvejebringe supplerende ressourcer.

3.2. Projektforvaltning

3.2.1. Det globale programstyringsråd (GPMB)

Med ændringerne af retsinstrumenterne for migration, der blev vedtaget den 3. juni 2010, blev programstyringsrådet formelt et rådgivende organ, som bistår med det centrale SIS II-projekt for at sikre overensstemmelse mellem det centrale og de nationale SIS II-projekter.[6] Programstyringsrådet har hverken beslutningsbeføjelser eller mandat til at repræsentere Kommissionen eller medlemsstaterne.

Programstyringsrådets mandat trådte i kraft efter en gunstig udtalelse fra generaldirektøren for det ansvarlige generaldirektorat under Kommissionen og fra medlemsstaterne på deres møde i SISVIS-udvalget den 23. marts 2011.

Programstyringsrådet mødtes 21 gange i rapporteringsperioden.

3.2.2. SISVIS-udvalget (SIS II)

I forbindelse med udviklingen af SIS II bistås Kommissionen af SISVIS-udvalget. SIS II-udvalget afholdt fem møder om tekniske aspekter af SIS II i perioden januar-juni 2011. Som det er blevet rapporteret, blev der udstedt flere vigtige godkendelser vedrørende migration, testning og programstyringsrådets forretningsorden.

Ud over de regelmæssige møder i SISVIS-udvalget afholdes der møder i en række arbejdsgrupper under udvalget og arrangeres workshopper, som har deltagelse af medlemsstaternes eksperter, hvor man drøfter detaljerede tekniske spørgsmål. Disse møder fokuserer som regel på spørgsmål i forbindelse med specifikke projektleverancer:

- Den rådgivende testgruppe udtaler sig til SISVIS-udvalget om spørgsmål vedrørende tilrettelæggelsen, gennemførelsen og fortolkningen af test. Denne gruppe afholdt 18 møder i rapporteringsperioden.

- Gruppen for forvaltning af ændringer rådgiver om klassificering, kvalificering og den mulige virkning af at rette op på de indberettede problemer. På grund af det store arbejde med at vedtage de opdaterede tekniske specifikationer for det centrale system i 2010 og den efterfølgende stabilisering af krav er denne gruppe, som også rapporterer til SISVIS-udvalget, ikke blevet formelt indkaldt til møde i rapporteringsperioden.

- Der blev afholdt tre SIS II-migrationsworkshopper/møder i denne periode for at rådgive SISVIS-udvalget og videreføre arbejdet med dette vigtige emne.

3.2.3. National planlægning og koordinering

Der er oprettet en arbejdsgruppe bestående af medlemsstaternes nationale projektledere, som skal rådgive Kommissionens projekthold. Formålet med møderne for de nationale projektledere er at behandle detaljerede planlægningsspørgsmål, risici og aktiviteter vedrørende både det centrale projekt og de nationale projekter. I denne rapporteringsperiode har der været afholdt fem møder for de nationale projektledere.

3.2.4. Rådet

Møderne i Rådet har været kendetegnet af en positiv atmosfære.

Som det fremgår af Rådets konklusioner og i tråd med alle projektets parters ønske om at bevare fuldstændig åbenhed, informerer Kommissionen regelmæssigt Rådet om gennemførelsen af den overordnede tidsplan for SIS II og udgifter til det centrale projekt.

Kommissionen deltager i møderne i de forberedende organer i Rådet, der er ansvarlige for Schengeninformationssystemet, og hvert møde i Ministerrådet, hvor SIS II er på dagsordenen. Kommissionen har aflagt rapport om, hvor langt man var nået med SIS II-projektet, de tilknyttede risici og de næste planlagte foranstaltninger.

Kommissionen udsender en ugentlig bulletin med et sammendrag af den tekniske udvikling til kolleger, der er beskæftiget med projektet på nationalt plan.

3.2.5. Europa-Parlamentet

Kommissionen informerer regelmæssigt Europa-Parlamentet om, hvor langt man er nået med SIS II, på baggrund af pålidelige, kontrollerbare og opdaterede fakta og data. Ud over at opfylde kravene til rapportering i retsinstrumenterne for SIS II[7] afgav Kommissionen yderligere oplysninger til Parlamentet om spørgsmål vedrørende økonomi, kontrakter og tidsplan og gjorde status over projektet under diskussionerne om frigørelsen af bevillingerne til SIS II for 2011 fra reserverne (se punkt 3.2.1). LIBE-udvalget blev også orienteret om, hvor langt man er nået med SIS II.

Desuden besvarede Kommissionen to parlamentsforespørgsler vedrørende SIS.

4. Prioriteringer i den næste rapporteringsperiode

I den næste rapporteringsperiode bliver der tre hovedaktivitetsområder:

- testning og den dermed relaterede fejlløsning som forberedelse til den anden etapemålstest og den omfattende test i 2012

- arbejdet med sikkerhedsspørgsmål fortsætter og munder ud i sikkerhedskontrol i andet og tredje kvartal af 2012

- test på konverteren som forløber for den første afprøvning med migration mellem SIS 1+ og SIS II i andet kvartal af 2012, den samlede afprøvning i andet og tredje kvartal af 2012 og live datamigration til SIS II før idrifttagning i 2013.

5. Konklusioner

Rapporteringsperioden har ikke været uden problemer. Større risici og problemer er blevet identificeret og afhjulpet eller korrigeret, i vid udstrækning takket være samarbejdsånden blandt hovedinteressenterne og en åben kommunikation mellem EU-institutionerne. I anden halvdel af 2011 vil intensiv testning mellem medlemsstaterne og det centrale system bane vejen for en række kritiske test i 2012 - den anden etapemålstest og den omfattende test. Hvorvidt det bliver muligt at holde den overordnede tidsplan for projektet, vil også for en stor dels vedkommende afhænge af en vellykket afslutning på den intensive testningsfase i løbet af 2011.

Der vil også blive arbejdet for at sikre, at systemet overholder kravene i sikkerhedskontrollen, som også gennemføres i 2012.

Endelig vil forberedelserne til migrationen mellem SIS 1+ og SIS II fortsætte med intensiv testning af konverteren, således at hele processen kan finde sted med den nødvendige grad af tillid.

Bilag I

Møder i SISVIS-udvalget (SIS II) og arbejdsgrupperne

Møder afholdt i rapporteringsperioden

JANUAR 2011 |

12, 19, 25 | Det globale programstyringsråd for SIS II |

18 | Migrationsworkshop for SIS II |

26 | Møde for de nationale projektledere for SIS II |

26 | SISVIS-udvalget (møde om tekniske aspekter af SIS II) |

11 | Teststrategiworkshop for SIS II |

4, 18, 25 | Den rådgivende testgruppe for SIS II |

FEBRUAR 2011 |

2, 9, 22 | Det globale programstyringsråd for SIS II |

23 | Møde for de nationale projektledere for SIS II |

23 | SISVIS-udvalget (møde om tekniske aspekter af SIS II) |

1, 15, 22 | Den rådgivende testgruppe for SIS II |

MARTS 2011 |

2, 9, 16, 22, 30 | Det globale programstyringsråd for SIS II |

23 | SISVIS-udvalget (møde om tekniske aspekter af SIS II) |

23 | Møde for de nationale projektledere for SIS II |

29 | Den rådgivende testgruppe for SIS II |

22 | Workshop om overensstemmelsestest (udvidet) af SIS II |

24 | Migrationsworkshop for SIS II |

APRIL 2011 |

6, 13, 27 | Det globale programstyringsråd for SIS II |

5, 12, 19, 26 | Den rådgivende testgruppe for SIS II |

MAJ 2011 |

10, 18, 24 | Det globale programstyringsråd for SIS II |

25 | SISVIS-udvalget (møde om tekniske aspekter af SIS II) |

25 | Møde for de nationale projektledere for SIS II |

17 | Migrationsmøde for SIS II |

12, 17, 24, 31 | Den rådgivende testgruppe for SIS II |

JUNI 2011 |

1, 8, 15, 28 | Det globale programstyringsråd for SIS II |

23 | CTE-workshop for SIS II |

29 | SISVIS-udvalget (møde om tekniske aspekter af SIS II) |

29 | Møde for de nationale projektledere for SIS II |

7, 14, 21 | Den rådgivende testgruppe for SIS II |

Møder i SISVIS-udvalget (SIS II) og arbejdsgrupperne

b) Foreløbig dato for møder i den kommende rapporteringsperiode

JULI 2011 |

6, 12, 19, 27 | Det globale programstyringsråd for SIS II |

20 | SISVIS-udvalget (møde om tekniske aspekter af SIS II) |

20 | Møde for de nationale projektledere for SIS II |

5, 12, 19, 26 | Den rådgivende testgruppe for SIS II |

14 | SIS II M2 Testforberedelsesmøde for SIS II M2 |

AUGUST 2011 |

10, 23 | Det globale programstyringsråd for SIS II |

2, 9, 16, 23, 30 | Den rådgivende testgruppe for SIS II |

SEPTEMBER 2011 |

7, 14, 21, 28 | Det globale programstyringsråd for SIS II |

21 | SISVIS-udvalget (møde om tekniske aspekter af SIS II) |

21 | Møde for de nationale projektledere for SIS II |

6, 13, 20, 27 | Den rådgivende testgruppe for SIS II |

OKTOBER 2011 |

5, 19, 26 | Det globale programstyringsråd for SIS II |

24 | SISVIS-udvalget (møde om tekniske aspekter af SIS II) |

24 | Møde for de nationale projektledere for SIS II |

4, 11, 18, 25 | Den rådgivende testgruppe for SIS II |

NOVEMBER 2011 |

9, 16, 23, | Det globale programstyringsråd for SIS II |

23 | SISVIS-udvalget (møde om tekniske aspekter af SIS II) |

23 | Møde for de nationale projektledere for SIS II |

8, 15, 22, 29 | Den rådgivende testgruppe for SIS II |

DECEMBER 2011 |

7, 14, 21 | Det globale programstyringsråd for SIS II |

21 | SISVIS-udvalget (møde om tekniske aspekter af SIS II) |

21 | Møde for de nationale projektledere for SIS II |

6, 13, 20 | Den rådgivende testgruppe for SIS II |

[pic][pic][pic]

[1] Rådets forordning (EF) nr. 1104/2008 af 24. oktober 2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II) (EUT L 299 af 8.11.2008, s. 1) og Rådets afgørelse 2008/839/RIA af 24. oktober 2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II) (EUT L 299 af 8.11.2008, s. 43).

[2] Fælles artikel 10, stk. 3, i forordning (EF) nr. 1104/2008 og afgørelse 2008/839/RIA.

[3] Fælles artikel 9, stk. 1, i forordning (EF) nr. 1104/2008 og afgørelse 2008/839/RIA.

[4] Fælles artikel 9, stk. 2, i forordning (EF) nr. 1104/2008 og afgørelse 2008/839/RIA.

[5] Europa-Parlamentets og Rådets forordning (EF) nr. 1987/2006 af 20. december 2006 om oprettelse, drift og brug af anden generation af Schengeninformationssystemet (SIS II) (EUT L 381 af 28.12.2006, s. 4) og Rådets afgørelse 2007/533/RIA af 12. juni 2007 om oprettelse, drift og brug af anden generation af Schengeninformationssystemet (SIS II) (EUT L 205 af 7.8.2007, s. 63) .

[6] Rådets forordning (EU) nr. 541/2010 af 3. juni 2010 om ændring af forordning (EF) nr. 1104/2008 om overgang fra Schengeninformationssystemet (SIS 1+) til anden generation af Schengeninformationssystemet (SIS II) (EUT L 155 af 22.6.2010, s. 19) og Rådets forordning (EU) nr. 542/2010 af 3. juni 2010 om ændring af afgørelse 2008/839/RIA om overgang fra Schengeninformationssystemet (SIS 1+) til anden generation af Schengeninformationssystemet (SIS II) (EUT L 155 af 22.6.2010, s. 23), der indfører en artikel 17a i migrationsretsakterne.

[7] Fælles artikel 18 i Rådets forordning (EF) nr. 1104/2008 og Rådets afgørelse 2008/839/RIA om overgang fra Schengeninformationssystemet (SIS 1+) til anden generation af Schengeninformationssystemet (SIS II).